To stjal bus: Var fuld af sprut og cigaretter - Newsbreak.dk
To stjal bus: Var fuld af sprut og cigaretter
29. januar 2020 13:22 | Af: Majken Munk Nielsen, mn@newsbreak.dk
To personer blev anholdt i en stjålet bus. Bussen var desuden fuld af tyvekoster.
To personer stjal tirsdag aften en bus fra busterminalen i Ringkøbing. Men det var ikke det eneste ulovlige, de foretog sig den aften. Foto: Colourbox/ Genre
Det kunne godt lyde som en festlig aften, der er gået langt over gevind. Måske er det faktisk også det, der er tale om.
Tirsdag aften blev en bus stjålet fra en busterminal i Ringkøbing af to personer. Efter en længere tur blev den standset, og personerne blev anholdt.
Påkørte trappesten og lysmast
Tirsdag aften modtog Ringkøbing Politi en anmeldelse om, at en bus havde påkørt flere ting heriblandt trappestene og lysmaster.
Omkring samme tid modtog politiet også en anmeldelse om, at en bus var blevet stjålet fra busterminalen i Ringkøbing.
Opdaget i Herning
Politipatruljerne holdt et vågent øje med den stjålne bus.
– En patrulje ser den ved Herning og kører efter den, uden at der sker så meget. Klokken 04.50 bliver bussen bragt til standsning i Havnstrup, forklarer Bjarne Højgaard fra Ringkøbing Politi til Newsbreak.dk.
Han forklarer yderligere, at de to personer i bussen blev anholdt.
Fuld af tyvekoster
Men bussen gemmer ikke bare på de to gerningsmænd.
– Vi har mistanke om, at de har begået et indbrud i en kiosk, hvor der blev stjålet spiritus og cigaretter. De varer blev i hvert fald fundet i bussen, siger Bjarne Højgaard, der forklarer, at indbruddet blev anmeldt klokken 01.56.
Politiet mistænkte desuden føreren for at være påvirket.
– Der blev i hvert fald taget en blodprøve, så lidt mistanke har man da nok haft, lyder det fra Bjarne Højgaard.